google/wiki40b huggingface dataset:
Κυριακή της Ορθοδοξίας

Με την ονομασία Κυριακή της Ορθοδοξίας αναφέρεται από τους χρόνους της εικονομαχίας στη Βυζαντινή Αυτοκρατορία η πρώτη Κυριακή της Μεγάλης Τεσσαρακοστής, η οποία πρωτοκαθιερώθηκε από τα μέσα του 9ου αιώνα.
Η Κυριακή της Ορθοδοξίας αποτελεί ιδιαίτερη χριστιανική θριαμβική εορτή, σε ανάμνηση της οριστικής αναστήλωσης των ιερών και σεπτών εικόνων στη Βασιλεύουσα από την Αυτοκράτειρα Θεοδώρα το 842, οπότε και έπαψε από το γεγονός αυτό ο μακροχρόνιος σάλος που είχε δημιουργηθεί εκ του ζητήματος των εικόνων. Στην Κωνσταντινούπολη, η αναστήλωση των εικόνων εορτάσθηκε το έτος εκείνο με λαμπρό πανηγυρισμό και λιτανεία με μεγάλη πομπή και αναθεματίστηκαν οι εικονομάχοι, συλλήβδην οι αιρετικοί και όλοι οι αναθεματισθέντες από τις Οικουμενικές Συνόδους. Στο τέλος μνημονεύθηκαν και όλοι οι «αθλητές» της ευσέβειας και της ορθόδοξης πίστης.
Έτσι, σε ανάμνηση εκείνου του θριάμβου της Ορθοδοξίας κάθε χρόνο επαναλαμβανόταν στην Κωνσταντινούπολη και σε άλλες μεγάλες πόλεις της Βυζαντινής Αυτοκρατορίας η τελετή αυτή κατά τον ακόλουθο τρόπο: Ο κλήρος (ενδημούντες και παρεπιδημούντες) μαζί με τους μοναχούς που πρωτοστάτησαν στους αγώνες υπέρ των εικόνων τελούσαν «παννύχιον υμνολογίαν» στον Ιερό Ναό της Θεοτόκου των Βλαχερνών, στο τέλος της οποίας ακολουθούσε λαμπρή λιτανεία στη Μεγάλη Εκκλησία, όπου παρίστατο ο Αυτοκράτορας.
Σήμερα, σε ανάμνηση της αναστήλωσης των εικόνων, εορτάζεται σε ολους τους χριστιανικούς ναούς η «Κυριακή της Ορθοδοξίας» κατά την πρώτη Κυριακή των Νηστειών, δηλαδή 42 μέρες πριν το Πάσχα. Κατά τη λειτουργία αναγιγνώσκεται με ιδιαίτερη έμφαση περικοπή εκ της προς Εβραίους επιστολής (ια':24-26, και 32-40), όπου εκτίθενται οι αγώνες των αγίων ανδρών της Παλαιάς Διαθήκης υπέρ της πίστεως, καθώς επίσης και περικοπή από το κατά Ιωάννην Ευαγγέλιο (α' 40 κ.έ.), όπου ιστορείται η κλήση του Φιλίππου και Ναθαναήλ που ομολόγησαν τον Ιησού Χριστό ως υιόν του Θεού «Ῥαββί, σὺ εἶ ὁ υἱὸς τοῦ Θεοῦ, σὺ εἶ ὁ Βασιλεὺς τοῦ Ἰσραήλ».
 
Ιδιαίτερα στην Ελλάδα, από Βασιλείας του Γεωργίου του Α', καθιερώθηκε την Κυριακή της Ορθοδοξίας να προσέρχεται ο Βασιλεύς στη Μητρόπολη Αθηνών και να απαγγέλλει παρά το Δεσποτικό το Σύμβολο της Πίστεως. Το αυτοκρατορικό αυτό έθιμο, έφθασε μέχρι των ημερών μας επί Βασιλέως Κωνσταντίνου Β', το οποίο μετά την μεταπολίτευση συνεχίζεται από τον εκάστοτε πρόεδρο της δημοκρατίας.
Οικογένεια Μπαχ

Η οικογένεια Μπαχ ήταν μεγάλη οικογένεια μουσικών από τη Γερμανία. Aποτελεί μοναδικό φαινόμενο στην παγκόσμια ιστορία λόγω της εκπληκτικής πολιτιστικής της προσφοράς, αφού ανέδειξε περισσότερους από πενήντα μουσικούς. Σε αυτό, σημαντικό ρόλο πρέπει να έπαιξε η αντίληψη που υπήρχε για τη μουσική ως είδος τέχνης που μπορούσε να καλλιεργηθεί και να περάσει από τη μια γενιά στην επόμενη. Η σταδιοδρομία ενός μέλους της οικογένειας στη μουσική αποφασιζόταν σχετικά νωρίς, και την (τουλάχιστον πρώιμη) εκπαίδευσή του αναλάμβαναν συνήθως άλλα μέλη της. Χαρακτηριστικό παράδειγμα αποτελεί ο Γιόχαν Σεμπάστιαν Μπαχ, που πήρε μαθήματα από τον μεγαλύτερο αδελφό του, Γιόχαν Κρίστοφ, ενώ ο ίδιος με τη σειρά του υπήρξε δάσκαλος των παιδιών του αλλά και έξι ανιψιών του. Τα μέλη της οικογένειας έζησαν και εργάστηκαν κυρίως στην περιοχή της Θουριγγίας. Η συνεισφορά τους στη μουσική ζωή της περιοχής και ειδικά στο Έρφουρτ ήταν τόσο μεγάλη, ώστε μέχρι το 1793 οι μουσικοί της πόλης (Stadtpfeifer) αποκαλούνταν «Μπαχ», παρά το γεγονός πως κανείς δεν έφερε πλέον στην πόλη το όνομα της οικογένειας.
Ο Γιόχαν Σεμπάστιαν Μπαχ μελέτησε συστηματικά την ιστορία της οικογένειας και περίπου το 1735 ολοκλήρωσε την περίφημη Γενεαλογία του, η οποία αποτελεί μέχρι σήμερα το πλέον αξιόπιστο κείμενο που διαθέτουμε για αυτή, ειδικά για τις παλαιότερες γενεές. Αν και το πρωτότυπο έργο δεν διασώζεται, γνωστά είναι ορισμένα αντίγραφά του, μεταξύ αυτών και η Γενεαλογία που έφερε στο φως ο Καρλ Φίλιπ Εμάνουελ Μπαχ το 1774-75 και περιέχει ορισμένες συμπληρωματικές πληροφορίες και διορθώσεις του ιδίου. Για ορισμένα μέλη της οικογένειας, αν και πιθανότατα συνδέονται με τον γενάρχη Φάιτ Μπαχ του κλάδου του Βέχμαρ, παραμένει δύσκολο να προσδιοριστεί με ακρίβεια ποια είναι η θέση τους στο γενεαλογικό δέντρο των Μπαχ.
Σοφία Τρικούπη

Βιογραφικά στοιχεία

Γεννήθηκε στο Λονδίνο το 1838. Ήταν κόρη του διπλωμάτη και μετέπειτα πρωθυπουργού Σπυρίδωνα Τρικούπη και της Αικατερίνης. Ήταν επίσης αδελφή του μετέπειτα πρωθυπουργού Χαρίλαου Τρικούπη. Στην πρωτεύουσα της Γηραιάς Αλβιόνας, έλαβε σημαντική μόρφωση, ενώ ήρθε σε επαφή της στην οικία του διπλωμάτη πατέρα της με επιφανείς προσωπικότητες του 19ου αιώνα. Μετά τον θάνατο των γονιών της, αφοσιώθηκε στην φροντίδα του αδελφού της κατά την πολιτική του διαδρομή στην Ελλάδα.
Το σπίτι της αποτελούσε συχνά κέντρο ανώτερων διπλωματικών πολιτικών συγκεντρώσεων αλλά και κοινωνικών εκδηλώσεων, ενώ έχαιρε της εκτίμησης Ελλήνων και ξένων ηγετών και παραγόντων. Μετά τον θάνατο του αδελφού της στις Κάννες, αποσύρθηκε από τις κοινωνικές εκδηλώσεις και παρέμενε συνήθως στην οικία της. Στις 17 Μαΐου 1899 η κυβέρνηση Θεοτόκη κατέθεσε στη Βουλή νομοσχέδιο για την απονομή σύνταξης 500 δραχμών στην Σοφία Τρικούπη, σε ένδειξη οφειλόμενης τιμής προς τον εκλιπόντα πολιτικό ηγέτη. Στην παροχή της τιμητικης αυτής σύνταξης διαφώνησε ο Θ.Δηλιγιάννης.
Πέθανε σε ηλικία 78 ετών, μετά από βραχεία ασθένεια το 1916.
California Teens

Περιγραφή

Ο Ράιαν Άτγουντ, 16 ετών συλλαμβάνεται μαζί με τον αδελφό του να κλέβει ένα αυτοκίνητο, και όταν μετά από λίγη ώρα αφήνεται η μητέρα του τον διώχνει από το σπίτι. Ο Σάντι Κόεν, ο δικηγόρος που τον έβγαλε αποφασίζει να τον φιλοξενήσει σπίτι του. Γρήγορα θα τον πάρει υπό την πλήρη προστασία του, και ο Ράιαν θα πρέπει να προσαρμοστεί σε μια κοινότητα πλουσίων χωρίς να προδώσει την εμπιστοσύνη του. Εκεί γνωρίζει την Μαρίσα, κόρη της Τζούλι και του Τζίμι Κούπερ και καταφέρνουν να είναι μαζί μετά από πολλές δυσκολίες.
Πανελλήνιο Πρωτάθλημα Εφήβων Καλαθοσφαίρισης 2007-2008

Το 35ο Πανελλήνιο πρωτάθλημα καλαθοσφαίρισης εφήβων του 2008 διοργανώθηκε στην Κύμη της Εύβοιας, από 18 ως 23 Αυγούστου 2008

Αποτελέσματα

1η αγωνιστική:
ΑΓΣ Ιωαννίνων-Νίκη Βόλου 53-71
Αρίων Ξάνθης-Πανιώνιος 53-110
Mαντουλίδης-Ηλυσιακός 80-81
2η αγωνιστική: 
Νίκη Βόλου-Αρίων Ξάνθης 93-64
Ηλυσιακός-ΑΓΣ Ιωαννίνων 84-47
Πανιώνιος-Μαντουλίδης 67-72
3η αγωνιστική: 
ΑΓΣ Ιωαννίνων-Μαντουλίδης 53-73
Αρίων Ξάνθης-Ηλυσιακός 43-102
Πανιώνιος-Νίκη Βόλου 82-68
4η αγωνιστική: 
ΑΓΣ Ιωαννίνων-Πανιώνιος 50-64
Μαντουλίδης-Αρίων Ξάνθης 85-60
Ηλυσιακός-Νίκη Βόλου 72-61 
5η αγωνιστική: 
Νίκη Βόλου-Μαντουλίδης 53-97
Αρίων Ξάνθης-ΑΓΣ Ιωαννίνων 61-52
Πανιώνιος-Ηλυσιακός 53-69
Φριά (νομαρχία)

Γεωγραφία

Η Φριά βρίσκεται δυτικά της Γουινέας και νοτιοανατολικά του Μποκέ. Συνορεύει στα βόρεια με το Τελιμελέ, στα δυτικά με τη Μποφφά και στα νότια με τη Ντουμπρεκά.
Αναδασμός

Αναδασμός ονομάζεται η διαδικασία, κατά την οποία η αρμόδια κρατική αρχή αποσπά όλες τις έγγειες ιδιοκτησίες ενός καθορισμένου τόπου από τους κυρίους τους, χαράσσει νέα όρια στο εσωτερικό τους και τελικά τις επαναδιανέμει μεταξύ των πρότερων ιδιοκτητών, με νέους τίτλους κυριότητας και με τη μορφή ενός ενιαίου τεμαχίου. Αποτελεί μια μέθοδο που εφαρμόζεται κατά κύριο λόγο σε αγροτικές περιοχές, με σκοπό τον εξορθολογισμό και την τόνωση της γεωργικής παραγωγής. Αραιότερα εφαρμόζεται και σε αστικές περιοχές για λόγους ρυμοτομίας.
Παλαιότερα, ο όρος χρησιμοποιούνταν επίσης για να δηλώσει την παραχώρηση σε ακτήμονες τίτλων κυριότητας επί κρατικής ή απαλλοτριωμένης γης. Με αυτή τη σημασία επιβιώνει μέχρι και σήμερα στην καθομιλουμένη, επισήμως όμως προτιμάται ο όρος της διανομής γης.

Εναλλακτικές πολιτικές

Εναλλακτικά ή συνδυαστικά με τον αναδασμό, ορισμένα κράτη προσπαθούν να προλάβουν τον πολυκερματισμό της γης μέσω της νομοθεσίας - π.χ. στο ολλανδικό Αστικό Δίκαιο, μία συνήθης αγροτική έκταση μπορεί να κληροδοτηθεί μόνο καθ' ολοκληρίαν και μόνο σε έναν από τους δικαιούχους (ο οποίος πάντως υποχρεούται να αποζημιώσει τους υπολοίπους), ενώ επίσης δεν μπορεί να πωληθεί σε κάποιον που δε διαθέτει όμορη έκταση.
Συχνά επίσης, ιδίως στη σύγχρονη εποχή, προωθείται η ιδέα του συνεταιρισμού. Ο συνεταιρισμός έχει κάποια κοινά σημεία με τον αναδασμό (οι εκτάσεις όλων συνενώνονται σε μία ενιαία), διαφέρει όμως στο ότι - μεταξύ άλλων - δε μεταβάλλονται τα όρια των ιδιοκτησιών, απλά οι ιδιοκτήτες παραχωρούν την εκμετάλλευση της γης τους στο συνεταιρισμό έναντι της συμμετοχής σε αυτόν.
Χοδολλογομόρ

Ο Χοδολλογομόρ υπήρξε βασιλιάς του Ελάμ και αποτελεί πρόσωπο που αναφέρεται στη Παλαιά Διαθήκη. Αναφέρεται ότι ηγήθηκε επιδρομής κατά των πόλεων Σόδομα και Γόμορα. Έπειτα από την επιχείρηση αυτή βρέθηκε αντιμέτωπος με τις δυνάμεις του Αβραάμ στη συμπλοκή κατά την οποία και θανατώθηκε.
A Farewell to Kings

Λίστα Τραγουδιών

1. A Farewell to Kings (Lee, Lifeson, Peart) -5:51

2. Xanadu (Lee, Lifeson, Peart) - 11:05

3. Closer to the Heart (Lee, Lifeson, Peart, Talbot) - 2:54

4. Cinderella Man (Lee, Lifeson) - 4:20

5. Madrigal (Lee, Lifeson, Peart) - 2:35

6. Cygnus X-1 Book I: The Voyage (Lee, Lifeson, Peart) - 10:25

Βραβεία

A Farewell to Kings (άλμπουμ)
Ηνωμένες Πολιτείες (RIAA Certification): Πλατινένιος 
Καναδάς (CRIA Certification): Πλατινένιος 
Ηνωμένο Βασίλειο (BPI Certification): Χρυσός
Νταγκλί (Κούμπα)

Το Νταγκλί (αζερικά: Dağlı) είναι ένα χωριό και δήμος στην επαρχία Κούμπα του Αζερμπαϊτζάν. Έχει πληθυσμό 2,243 κατοίκων και βρίσκεται στο βορειοανατολικό μέρος της χώρας, πολύ κοντά στην τοπική πρωτεύουσα, την Κούμπα.
1119 Εύβοια

Φυσικά χαρακτηριστικά

Η μέση διάμετρος της Ευβοίας εκτιμάται σε 31,48 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,0590. Η Εύβοια περιστρέφεται γύρω από τον εαυτό της μία φορά κάθε 11 ώρες και 25 λεπτά.
Πρωτεύουσα της Ολλανδίας

Σύμφωνα με το σύνταγμα της χώρας, το Άμστερνταμ είναι η πρωτεύουσα της Ολλανδίας. Ωστόσο η κυβέρνηση εδρεύει στη Χάγη από το 1588. Το ανώτατο δικαστήριο και το συμβούλιο του κράτους της Ολλανδίας εδρεύουν επίσης στη Χάγη. Από τη συνταγματική αναθεώρηση του 1983, το άρθρο 32 του συντάγματος της Ολλανδίας γράφει ότι "ο Βασιλιάς πρέπει να ορκιστεί το συντομότερο δυνατόν στην πρωτεύουσα, το Άμστερνταμ". Είναι η μόνη αναφορά του συντάγματος στο ότι το Άμστερνταμ είναι η πρωτεύουσα.
Από το 1808 έως το 1810 το Άμστερνταμ ήταν πρωτεύουσα και έδρα της κυβέρνησης, διατηρώντας εν μέρει αυτό το ρόλο μέχρι το 1813.
Οθωμανική εισβολή στη Μάνη (1803)

Προεόρτια

Μετά την αποτυχημένη επανάσταση των Ορλωφικών το 1770, ο μπέης της Πελοποννήσου, Χασάν Γαζής, εισέβαλε στη Μάνη με ένα μεγάλο σώμα Τουρκαλβανών. Ο στρατός τους, πολιόρκησε τον Πύργο των Γρηγοράκηδων στο Σκουτάρι, τον οποίο υπερασπίζονταν 15 άνδρες. Μετά από πολιορκία 3 ημερών, οι Οθωμανοί τοποθέτησαν πυρίτιδα στην βάση του πύργου, με αποτέλεσμα να ανατιναχθεί μαζί με τους υπερασπιστές του.
Στη συνέχεια, ο στρατός βάδισε προς την πεδιάδα των Βρωμοπηγάδων, όπου ηττήθηκαν κατά κράτος από τους πολύ λιγότερους Μανιάτες. Οι οθωμανοί υποχώρησαν, αλλά σύντομα κατάφεραν να αποκεφαλίσουν τον αρχηγό των Μανιατών, Έξαρχο Γρηγοράκη. Λίγο καιρό αργότερα, οι άνδρες του Σκουταρίου, υπό τον Τζανέτο Γρηγοράκη, κατάφεραν να ξεγελάσουν την οθωμανική φρουρά του Κάστρου του Πασσαβά και να το λεηλατήσουν.
Τα επόμενα χρόνια, οι Οθωμανοί πίεζαν τον Τζανέτο να γίνει Μπέης των Μανιατών, αλλά ο ίδιος αρνούταν πεισματικά, τελικά όμως αποδέχτηκε όταν απειλήθηκε η ζωή του. Ο Τζανέτος, έγινε μπέης της Μάνης το 1782 και έμεινε γνωστός ως Τζανέτμπεης. Το 1798, συνεργάστηκε με τον Ναπολέοντα της Γαλλίας, προκειμένου να οργανώσει εισβολή στην Πελοπόννησο. Ο Τζανέτος, συνέχισε να προκαλεί προβλήματα στους Οθωμανούς, μέσω της νήσου Κραναή (τότε Μαραθονήσι), όπου ήταν η έδρα του. Το 1803, ένα μεγάλο φορτίο γαλλικών πλοίων έφτασε στη Μάνη. Όταν το έμαθαν αυτό οι Οθωμανοί, αποφάσισαν να τιμωρήσουν τον Τζανέτο.

Εισβολή

Όταν τα όπλα παραδόθηκαν, ο Τζανέτος προετοίμασε το φρούριο του για πολιορκία. Ο Καπουδάν πασάς, συγκέντρωσε έναν μεγάλο αριθμό Τουρκαλβανών και στρατοπέδευσαν στο Γύθειο, απέναντι από το φρούριο της Κραναής. Ο Τζανέτος, μαζί με τους γιους και τους υποστηρικτές του, μπορούσαν να αντέξουν μία μεγάλη πολιορκία, αφού ήταν οπλισμένοι με γαλλικά όπλα. Οι Οθωμανοί, προκάλεσαν μεγάλες ζημιές στο φρούριο και στον στρατό των Μανιατών. Λίγο αργότερα, ο Τζανέτος μαζί με τον στρατό του, δραπέτευσαν κρυφά μέσα στη νύχτα και κατέφυγαν στην ενδοχώρα της Μάνης. Έτσι, ο Οθωμανοί έληξαν την πολιορκία.

Συνέπειες

Ο Τζανέτος Γρηγοράκης, πέθανε το 1808, ενώ προετοίμαζε επιδρομές σε Οθωμανικά εδάφη. Ο Αντώνης Γρηγοράκης (ή Αντώνμπεης), έγινε μπέης της Μάνης από το 1802 έως το 1808, αλλά η απροθυμία του να αντιμετωπίσει τον ξάδερφό του, Τζανέτο, το 1807, προκάλεσε μία άλλη οθωμανική εισβολή. Τέλος, οι οθωμανοί προσπάθησαν για άλλη μια φορά να καταλάβουν τη Μάνη το 1815.
Σημαία της Σερβίας και Μαυροβουνίου

Η σημαία της Σερβίας και Μαυροβουνίου υιοθετήθηκε αρχικά στις 27 Απριλίου 1992 ως σημαία της Ομοσπονδιακής Δημοκρατίας της Γιουγκοσλαβίας και η χώρα ήταν γνωστή με αυτό το όνομα από το 1992 έως το 2003. Αφού η χώρα μετονομάστηκε σε Ένωση Κρατών Σερβίας και Μαυροβουνίου το Φεβρουάριο του 2003, η σημαία παρέμεινε σε χρήση ως εθνική σημαία έως ότου η χώρα διαλυθεί τον Ιύνιο του 2006.
Εκτός από μια διαφορετική αναλογία, είναι ουσιαστικά ολόιδια με την σημαία της Ομοσπονδιακής Σοσιαλιστικής Δημοκρατίας της Γιουγκοσλαβίας (1943-1992), αλλά χωρίς το κόκκινο αστέρι στο κέντρο. Ουσιαστικά ήταν μια ολλανδική σημαία με ανεστραμμένο το κόκκινο και το μπλε.
Nights In White Satin

Το Nights in White Satin" είναι δημοφιλές τραγούδι των The Moody Blues σε στίχους Τζάστιν Χέιγουορντ που κυκλοφόρησε στο άλμπουμ τους  Days of Future Passed.

Κυκλοφορίες σε σινγκλ

Η πρώτη κυκλοφορία του ήταν το 1967 και έφτασε στο Νᵒ19 των τσαρτ της Αγγλίας. Επανακυκλοφόρησε το 1972 μαζί με το Hey Jude των Μπητλς και το Layla των Derek and the Dominos και έφτασε στο  Νᵒ2 του περιοδικού Billboard magazine, ενώ στην Αμερική έφτασε στο   Νᵒ1.
Ονειροπαγίδα

Η Ονειροπαγίδα είναι χειροτέχνημα με μαγική σημασία, που χρησιμοποιείται από τους Ινδιάνους για την προστασία από τα κακά όνειρα.

Προέλευση, υλικό και χρήση

Ονειροπαγίδες κατασκεύασαν αρχικά οι Ινδιάνοι Τσιπέουα (ή αλλιώς Οτζίμπουε). Το αντικείμενο στη γλώσσα τους ονομάζεται asabikeshiinh. Τις κατασκεύαζαν πλέκοντας σε δίχτυ κλωστές από νεύρα μέσα σε στεφάνια από ξύλο ιτιάς, με μια πλέξη που θύμιζε ιστό αράχνης. Συνήθως τις διακοσμούσαν με χάντρες και φτερά. Μετά τις κρεμούσαν πάνω από τα κρεβάτια των παιδιών, για να τα προστατέψουν από τα κακά όνειρα. Με τον καιρό και καθώς το παιδί μεγάλωνε, η ονειροπαγίδα φθειρόταν και καταστρεφόταν. Υποτίθεται ότι μόνο τα καλά όνειρα μπορούσαν να περάσουν από την κεντρική τρύπα της ονειροπαγίδας, ενώ τα κακά σκάλωναν και έμεναν παγιδευμένα.
Στη συνέχεια, τα παγιδευμένα κακά όνειρα θα διαλύονταν με το πρώτο φως της αυγής.

Ο μύθος για την προέλευσή της

Σύμφωνα με την παράδοση των Ινδιάνων Λακότα (αλλιώς Σιού), ο διδάσκαλος της σοφίας Iktomi εμφανίστηκε σε όραμα σε έναν πνευματικό αρχηγό των Λακότα, παίρνοντας τη μορφή μιας πολύ σοφής αράχνης. Αρχικά του μίλησε σε μια πνευματική γλώσσα που μόνο οι αρχηγοί των Λακότα κατανοούσαν. Έπειτα καθώς μιλούσε, πήρε το στεφάνι από ιτιά που είχε ο αρχηγός, και ήταν διακοσμημένο με φτερά, χάντρες, τρίχες αλόγου και προσφορές, κι άρχισε να υφαίνει σ' αυτό ένα δίχτυ από την εξωτερική μεριά προς το κέντρο. Του είπε ακόμα, ότι προϋπόθεση να λειτουργήσει η ονειροπαγίδα είναι η πίστη στο Μεγάλο Πνεύμα.
Χάμφρεϋ Β΄ του Τορόν

Βιογραφία

Ήταν κύριος τού Τορόν το 1140, όταν νυμφεύτηκε την κόρη τού Ρενιέ Μπρυς κυρίου τού Μπανιάς (η αρχαία Καισαρεία Φιλίππεια). Με τον γάμο του πρόσθεσε το Μπανιάς στο Τορόν. Όταν η Χεβρών έγινε κτήση τού βασιλείου της Ιερουσαλήμ το 1149, έγινε καστελλάνος της Χεβρώνος. Το 1153 έγινε κοντόσταυλος της Ιερουσαλήμ, Το 1153 ο Βαλδουίνος Γ΄ των Ανζού, έπειτα από αγώνα με τη μητέρα του Μελισσάνθη της Ιερουσαλήμ, έγινε μόνος βασιλιάς της Ιερουσαλήμ και έκανε τον Χάμφρεϋ Β΄ κοντόσταυλο της Ιερουσαλήμ. Το έτος αυτό ο Χάμφρεϋ Β΄ ήταν μαζί με τον βασιλιά στην πολιορκία της Ασκαλώνος.
Ο Χάμφρεϋ ηττήθηκε από τον Νουρ αντ-Ντίν Ζανγκί στο Μπανιάς το 1157 και επολιορκείτο στο κάστρο του, ώσπου ο Βαλδουίνος Γ΄ έφθασε για να ανακουφίσει την πολιορκία. Το έτος αυτό ο Χάμφρεϋ Β΄ πώλησε το Μπανιάς και το Καστέλ Νεφ (νυν Μαργκάλιοτ) στους Ιωαννίτες ιππότες· το 1167 ο Νουρ αντ-Ντιν κατέλαβε το Καστέλ Νεφ. Το 1157 ο Χάμφρεϋ Β΄ μεσολάβησε στις διαπραγματεύσεις τού γάμου τού Βαλδουίνου Γ΄ με τη Θεοδώρα Κομνηνή, ανιψιά τού Μανουήλ Α΄ Αυτοκράτορα των Ρωμαίων. Ο Χάμφρεϋ Β΄ αργότερα νυμφεύτηκε τη Φιλίππα των Πουατιέ, αδελφή τού Βοημούνδου Γ΄ πρίγκιπα της Αντιόχειας, η οποία είχε πιο πριν σχέση με τον Ανδρόνικο Α΄ Κομνηνό Αυτοκράτορα των Ρωμαίων (εξάδελφο τού Μανουήλ Α΄). Ο δεύτερος αυτός γάμος δεν απέφερε απογόνους.
Μομεταζόνη

Η μομεταζόνη, επίσης γνωστή ως φουροϊκή μομεταζόνη, είναι στεροειδές φάρμακο που χρησιμοποιείται για τη θεραπεία ορισμένων δερματικών παθήσεων, της αλλεργικής ρινίτιδας και του άσθματος. Συγκεκριμένα χρησιμοποιείται για την πρόληψη και όχι για την αντιμετώπιση κρίσεων άσθματος. Μπορεί να εφαρμοστεί στο δέρμα, να εισπνευσθεί ή να χρησιμοποιηθεί στη μύτη.
Συχνές παρενέργειες όταν χρησιμοποιείται για το άσθμα περιλαμβάνουν την κεφαλαλγία, τον πονόλαιμο και τις άφθες. Συχνές παρενέργειες όταν χρησιμοποιείται στη μύτη περιλαμβάνουν τις λοιμώξεις της ανώτερης αναπνευστικής οδού και τις ρινορραγίες. Συχνές παρενέργειες όταν εφαρμόζεται στο δέρμα περιλαμβάνουν την ακμή, την δερματική ατροφία και τον κνησμό. Λειτουργεί μειώνοντας τη φλεγμονή.
Η φουροϊκή μομεταζόνη πατενταρίστηκε το 1981 και τέθηκε σε ιατρική χρήση το 1987. Διατίθεται ως γενόσημο φάρμακο. Η μηνιαία παροχή του εισπνευστήρα στο Ηνωμένο Βασίλειο κοστίζει στο Εθνικό Σύστημα Υγείας της Αγγλίας περίπου £30 ενώ το ρινικό σπρέι λιγότερο από £2, το 2019. Το 2016 ήταν το 165ο πιο συνταγογραφουμενό φάρμακο στις Ηνωμένες Πολιτείες με περισσότερες από 3 εκατομμύρια συνταγογραφήσεις.
Ευνόμιος Κυζίκου

Βιογραφικά στοιχεία

Ο Ευνόμιος σπούδασε θεολογία στην Αλεξάνδρεια υπό τον Αέτιο Αντιοχείας, ο οποίος τον χειροτόνησε διάκονο. Το 360 έγινε επίσκοπος στην Κύζικο. Απετέλεσε ένας από τους ηγέτες της ριζοσπαστικής αρειανικής ομάδας των Ανόμοιων. Θεωρούσε πως ένα κτίσμα δεν είναι όμοιο με τον δημιουργό του, και ως εκ τούτου, ο Υιός Ιησούς Χριστός ως δημιούργημα ήταν ανόμοιος με τον Πατέρα Θεό. Ήταν ενάντια στην χρήση των όρων ομοούσιος που καθιερώθηκε από την Πρώτη Σύνοδο της Νίκαιας αλλά και ομοιούσιος που δέχονταν κάποιοι πιο μετριοπαθείς αρειανοί.
Μικτή κινητικότητα

Η μικτή κινητικότητα (Blended mobility) είναι ένας όρος που χρησιμοποιείται για να περιγράψει μια εκπαιδευτική ιδέα που συνδυάζει τη φυσική ακαδημαϊκή κινητικότητα, την εικονική κινητικότητα και την μικτή μάθηση. Στόχος της είναι η προώθηση της απασχολησιμότητας των φοιτητών τριτοβάθμιας εκπαίδευσης. Από το 2009 έχει εξελιχτεί από την εικονική κινητικότητα  διατηρώντας τη διεθνή αξία της ακαδημαϊκής κινητικότητας, αλλά συγχρόνως δίνοντας συγκεκριμένη απάντηση σε πιθανά οικογενειακά, οικονομικά, ψυχολογικά και κοινωνικά εμπόδια μιας φυσικής κινητικότητας. 
Η εικονική κινητικότητα (τμήμα της μικτής κινητικότητας) υποστηρίζεται κυρίως μέσω της χρήσης τεχνολογίας πληροφοριών και επικοινωνίας (πχ Skype, Adobe Connect, Slack, Google Hangout, Trello) για την συνεχή σύνδεση με τους διδάσκοντες ή/και τους φοιτητές οι οποίοι μπορεί να βρίσκονται σε πολλές απομακρυσμένες τοποθεσίες. Το τμήμα της φυσικής κινητικότητας είναι συνήθως βραχυπρόθεσμης διάρκειας, που κυμαίνεται από 2 έως 14 ημέρες. Μπορεί να υπάρχουν πολλαπλές περίοδοι βραχυπρόθεσμης κινητικότητας. Οι σύντομες περίοδοι φυσικής κινητικότητας επιτρέπουν στους συμμετέχοντες να επικεντρωθούν για μερικές ημέρες μόνο στο πραγματικό έργο, το οποίο είναι δύσκολο στην καθημερινή ζωή σε τοπικό περιβάλλον.
Οι πρώτες εφαρμογές μιας μορφής μικτής κινητικότητας μπορούν να βρεθούν από το 2009.  Μέσα από αυτό το έργο δημιουργήθηκε ένα περιβάλλον το οποίο ενθαρρύνει την ανάπτυξη των δεξιοτήτων των φοιτητών (όπως την ομαδική εργασία και την επικοινωνία) σε ένα διεθνές περιβάλλον, μέσω ενός καινοτόμου μοντέλου εκπαίδευσης για τη βελτίωση τέτοιων δεξιοτήτων χωρίς δαπανηρές και εκτεταμένες αλλαγές στο πρόγραμμα σπουδών.
Το μοντέλο της μεικτής κινητικότητας μπορεί να εκτελεστεί με διάφορες μορφές.
Επίσης, η μικτή κινητικότητα θεωρείται και αναγνωρίζεται από την Ευρωπαϊκή Επιτροπή ως μια προετοιμασία για τη μακροπρόθεσμη φυσική κινητικότητα ή ως συμπλήρωμα των κανονικών προγραμμάτων σπουδών.
Στο σχέδιο δράσης για την ψηφιακή εκπαίδευση της Ευρωπαϊκής Επιτροπής (Ιανουάριος 2018), αναφέρεται ότι η μικτή κινητικότητα θα προωθηθεί περαιτέρω με νέες ευκαιρίες στο Erasmus+ για την υποστήριξη τόσο της ηλεκτρονικής μάθησης και της  μάθησης με προσωπική επαφή όσο και των ανταλλαγών για μαθητές σε διάφορες χώρες.

Ορισμός

Η μικτή κινητικότητα (Blended mobility) είναι μια εκπαιδευτική έννοια η οποία συνδυάζει την εικονική κινητικότητα με τη χρήση της τεχνολογίας πληροφοριών και επικοινωνίας (ΤΠΕ ή ICT) και της βραχυπρόθεσμης φυσικής κινητικότητας.
Ο στόχος αυτής της μεθοδολογίας είναι η απόκτηση παρόμοιων πλεονεκτημάτων με αυτά της φυσικής κινητικότητας αλλά με λιγότερα εμπόδια.
Πανελλήνιο Πρωτάθλημα Εφήβων Καλαθοσφαίρισης 1989-1990

Το  Πανελλήνιο πρωτάθλημα καλαθοσφαίρισης εφήβων του 1990 διοργανώθηκε από την ΕΟΚ και διεξήχθη στην Έδεσσα. Συμμετείχαν πέντε σύλλογοι, που προκρίθηκαν από τα τοπικά πρωταθλήματα. Τον τίτλο κατέκτησε ο ΠΑΟΚ για δεύτερη φορά στην ιστορία της διοργάνωσης.
Ερρίκος της Σαξονίας-Λάουενμπουρκ

Βιογραφία

Ήταν ο τρίτος γιος του Φραγκίσκου Α΄ δούκα της Σαξονίας-Λάουενμπουρκ και της Σίβυλλας των Βέττιν, κόρης του Ερρίκου Δ΄ δούκα της Σαξονίας.
Οι γονείς του μετεστράφησαν στον Λουθηρανισμό. Νέος ήταν ανήσυχος. Του υποσχέθηκαν να γίνει μέλος του Συλλόγου του καθεδρικού της Κολωνίας με τιμητική αμοιβή, έτσι σπούδασε δίκαιο στο Πανεπιστήμιο της πόλης μαζί με τον αδελφό του Φρειδερίκο. Έμεναν στο σπίτι του καθηγητή τους δρ. Κόνρατ Μπέτσντορφ, μέντορά τους. Αυτός είχε υιοθετήσει την Άννα φον Μπρόιχ/Μπορχ, κόρη του διοικητή της πόλης, όταν οι γονείς της απεβίωσαν στην επιδημία του 1553· ο Ερρίκος αγάπησε την Άννα. Το 1565 έλαβε την τιμητική αμοιβή (prebendary) και το επόμενο έτος έγινε μέλος του Συλλόγου (canon).
Το 1585 απεβίωσε στο Βέρντε σε ηλικία 35 ετών και τον διαδέχθηκε ο Ιωάννης-Αδόλφος δούκας του Χόλσταϊν-Γκόττορπ ως αρχιεπίσκοπος της Βρέμης.